חוק הגנת הצרכן (תיקון מס' 53), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2661, עמ' 1156, 2017-08-07T00:00:00+03:00
החוק התקבל בקריאה השנייה ובקריאה השלישית ביום ג' באב התשע"ז (26 ביולי 2017).
החוק נועד להסדיר לראשונה בחקיקה היבטים שונים הנוגעים לפעילותם של מועדוני לקוחות, "תכניות הטבות" בלשון החוק, שמפעילים עוסקים שונים, לרבות חברות המנפיקות כרטיסי אשראי. תכניות אלה מאפשרות לצרכנים החברים בהן לקבל הטבות או לצבור זכויות שאותן יוכלו לממש בעתיד (כגון "נקודות" או "כוכבים"), ובמקביל מעניקות יתרונות לעוסקים המפעילים את אותן תכניות, בין היתר משום שחברות בתכנית הטבות מעודדת את הצרכנים לשוב ולרכוש מוצרים או שירותים מאותם עוסקים. תנאיה של תכנית הטבות מוסדרים היום בתקנוני התכניות שהעוסקים קובעים לעצמם, ואלה מקנים לעוסקים שיקול דעת כמעט בלתי מוגבל לסיים את תכניות ההטבות שהם מפעילים או לצמצם את ההטבות או את הזכויות הניתנות לפיהן, לעיתים אף ללא הודעה מראש או בהתראה קצרה שאינה מאפשרת לצרכנים לממש את הזכויות שצברו. מאחר שפרקטיקה זו פוגעת בצרכנים שהחליטו לרכוש מוצרים או שירותים מעוסק מסוים בעיקר בשל תכנית הטבות שהפעיל, וכדי לוודא שהתנהלותם של מועדוני הלקוחות תהיה הוגנת, החוק קובע מספר עקרונות שיחולו על כל סוגי תכניות ההטבות שהן תכניות מתמשכות, לתקופה קצובה או בלתי קצובה, שהצרכן מוסר את פרטיו לשם הצטרפות אליהן (כלומר, לא מדובר על מבצעים נקודתיים או על מכירות מיוחדות): 
1. עוסק המפעיל תכנית הטבות לתקופה בלתי קצובה יהיה חייב למסור לצרכן הודעה מראש על סיום תכנית הטבות שהוא חבר בה או על צמצום בהטבות או בזכויות הניתנות לצרכן לפי התכנית, בערכן, באפשרות מימושן או בתקופה שבה ניתן לממשן. ההודעה תישלח לצרכן בין 3 ל-4 חודשים מראש, לפני מועד כניסתו של השינוי לתוקף או לפני מועד סיומה של התכנית, לפי העניין. ואולם, אם מדובר על תכנית הטבות הכוללת צבירת זכויות, יחויב העוסק לשלוח את ההודעה בין 8 ל-9 חודשים  לפני מועד כניסתו של השינוי לתוקף או מועד סיומה של התכנית כאמור. כמו כן, העוסק יחויב לאפשר לצרכן לממש את ההטבות או את הזכויות שצבר ממועד משלוח ההודעה ועד למועד כניסת השינוי לתוקף או מועד סיומה של התכנית, לפי העניין. 
2. לגבי תכנית הטבות לתקופה קצובה, החוק קובע כי העוסק לא יהיה רשאי לסיים את התכנית או לערוך בה שינוי כאמור במהלך התקופה הקצובה, וכן יחויב למסור לצרכן הודעה מראש על תום התקופה הקצובה ועל זכותו לממש את ההטבות בתקופה שנותרה עד תום התקופה. הודעה כאמור תישלח בין 3 ל-4 חודשים לפני תום התקופה הקצובה.
כדי לוודא החלה אחידה של העקרונות האמורים על כל סוגיהן של תכניות ההטבות מסוג מועדון לקוחות, ומאחר שחוק הגנת הצרכן, התשמ"א-1981 אינו חל על תאגידים בנקאיים, נקבעו בחוק תיקונים עקיפים בשני חוקים נוספים - חוק הבנקאות (שירות ללקוח), התשמ"א-1981, וחוק הפיקוח על שירותים פיננסיים (שירותים פיננסיים מוסדרים), התשע"ו-2016. בתיקונים אלה נקבע הסדר כמעט זהה להסדר שנקבע בחוק הגנת הצרכן, בכפוף להתאמות מתחייבות, כך שגם תכניות הטבות שמפעילות חברות המנפיקות כרטיסי אשראי יהיו כפופות לאותם עקרונות.
החוק ייכנס לתוקף בתום ארבעה חודשים מיום פרסומו ברשומות (להלן – יום התחילה), והוא יחול גם על תכניות הטבות שהפעילו ערב יום התחילה עוסק או חברה המנפיקה כרטיסי אשראי, בתנאי שלא הודיעו לצרכן על שינוי בתכנית או על סיום התכנית עד ליום התחילה, ובכפוף להוראות מיוחדות שיחולו על אותן תכניות בתקופה של שנה מיום התחילה, כמפורט בחוק.